Mulica (potomok somarice)

Mulica alebo mul (ostatné názvy pozri nižšie) je kríženec samca koňa a samice somára (čiže somarice). Vyzerá, zjednodušene povedané, ako somár s hlavou koňa. Hoci má tento kríženec v slovenčine viacero názvov, nižšie bude (ak nie je uvedené inak) označovaný ako mulica.

Odlišný je kríženec samca somára a samice koňa (čiže kobyly) - pozri mul (potomok kobyly).

Názvy

Slovenské názvy 
Slovenské názvy tohto kríženca sú: mulica, mula (resp. ľudovo muľa ), mul (resp. historicky: múl). Zastarano sa používali aj názvy: mulo (resp. muľo) a u Reussa kůň oslice. Zastaraný alebo dnes nesprávny názov je mezek (žen. rod. mezkiňa), ktorý však (podobne ako niektoré ďalšie z vyššie uvedených názvov) historicky v širšom zmysle často zahŕňal aj krížence kobyly a samca somára.

Uvedená pestrosť názvov vyplýva okrem iného z toho, že v slovenských textoch dnes existujú dva základné spôsoby pomenúvania krížencov koňa a somára: 
 prvý spôsob: mul je kríženec kobyly a samca somára, mulica je kríženec somarice a samca koňa (teda predmet tohto článku);
 druhý spôsob: mul je kríženec somarice a samca koňa, mulica je kríženec kobyly a samca somára.

Latinské názvy 
Latinské (taxonomické a iné) názvy tohto taxónu sú:
súčasné: Equus caballus ♂ × Equus asinus ♀ (resp. ♂ Equus caballus  × ♀ Equus asinus), Equus asinus ♀ × Equus caballus ♂ (resp. ♀ Equus asinus × ♂ Equus caballus), Equus caballus × Equus asinus (p. p.), Equus asinus × Equus caballus (p.p.) , Equus caballus × Equus asinus [v tomto konkrétnom názve poradie uvedených druhov vyjadruje: samec × samica]
staršie: Equus hinnus, Equus asinus hinnus, Equus asinus var. Hinny, Equus asinus hybridus (p. p.), Equus caballus hybridus (?p.p.), Equus hybridus (p.p.), Asinus hybridus (ex equo et asina), Asinus vulgaris Hinnus, Hinnus (resp. hinnus), hinnulus, ginnus, innus, burdo, burdulus, mannus, Hinnus (resp. hinnus) (p.p.), Mulus (resp. mulus) (p.p.).

Poznámky:
-Skratka "p. p." znamená čiastočne (t.j. daný názov zahŕňa aj niečo iné, v našom prípade spravidla krížence kobyly a samca somára).
-Rodové meno za značkou × sa v skrátenom zápise vždy môže vynechať, čiže napr. Equus asinus × Equus caballus sa môže písať Equus asinus × caballus.
-Namiesto vyššie uvedených výrazov Equus caballus a Equus asinus samozrejme môžu byť rozličné vedecké synonymá týchto názvov (uvedené napr. v článku kôň (podrod) a somár domáci). Takto napríklad dostaneme názvy Equus ferus caballus♂ × Equus africanus asinus♀ či Equus caballus × Asinus asinus.

Sterilita 
Mulice sú skoro vždy neplodné, pretože jednému z ich chromozómov chýba príslušný párový chromozóm. Mulice majú totiž 63 chromozómov - 32 chromozómov majú od koňa (keďže kôň má 64 chromozómov), teda od otca, a 31 chromozómov majú od somára (keďže somár má 62 chromozómov), z čoho vyplýva, že 1 chromozóm (od otca) majú "navyše".

Charakteristika 
V porovnaní s mulom (t. j. krížencom kobyly a samca koňa) je mulica menšia, územčistejšia a slabšia. Celkovým výzorom pripomína skôr somára, ale hlava, chvost a vydávané zvuky pripomínajú skôr koňa. Podobne ako mul si mulica zachovala väčšinu typických charakteristík somára. Mulica je pomerne vzácne zviera, najmä preto, lebo (1) len málo somaríc je ochotných sa páriť s koňom, (2) je menej vhodná na prácu než mul, keďže je slabšia, a (3) somárica tvorí silné protilátky proti hybridnému dieťaťu (teda rodiacej sa mulici), takže sa toto dieťa často ani nenarodí. Historicky sa mulica využívala ako ťažné zviera a na nosenie ťažkých bremien, menej na jazdecké účely. Dnes sa využíva skôr na jazdenie ako voľnočasová aktivita.

Pozri aj 
 mul (potomok kobyly)
 zebroid
 zendok

Poznámky

Zdroje

Iné projekty 

Zvieracie krížence
Koňovité